b'\n_START_ARTICLE_\nFredrik Werner Hjelmman\n_START_PARAGRAPH_\nFredrik Werner Hjelmman (12. lokakuuta 1857 Mikkeli \xe2\x80\x93 28. marraskuuta 1932 Helsinki) oli suomalainen laamanni ja senaattori.\n_START_SECTION_\nHenkil\xc3\xb6historia\n_START_PARAGRAPH_\nHjelmmanin vanhemmat olivat Iisalmen tuomiokunnan tuomari, laamanni Fredrik Wilhelm Hjelmman (1825\xe2\x80\x931910) ja Sofia Lovisa Grenman. H\xc3\xa4n p\xc3\xa4\xc3\xa4si ylioppilaaksi 1875 Helsingin yksityislyseosta ja suoritti Helsingin yliopistossa yleisen oikeustutkinnon 1880. Hjelmman oli naimisissa vuodesta 1882 Hanna Elisabeth Weckmanin kanssa. Heid\xc3\xa4n poikiaan olivat esittelij\xc3\xa4neuvos Esko Fredrik Heilimo, joka toimi poliisiylijohtajana ja Suomen valtuuskunnan sihteerin\xc3\xa4 Tarton rauhanneuvotteluissa, samoin kuin hovioikeuden varapresidentti Eino Heilimo._NEWLINE_Hjelmman oli Turun kuritushuoneen johtajana 1885\xe2\x80\x931896, Kuopion l\xc3\xa4\xc3\xa4nin l\xc3\xa4\xc3\xa4ninsihteerin\xc3\xa4 Kuopiossa 1896\xe2\x80\x931902 ja Suomen senaatin oikeusosastolla senaattorina 1902\xe2\x80\x931905. H\xc3\xa4n oli Kansallis-Osake-Pankin Kotkan konttorin johtajana 1906\xe2\x80\x931907 ja pankin p\xc3\xa4\xc3\xa4konttorin johtokunnan j\xc3\xa4senen\xc3\xa4 1907\xe2\x80\x931918. _NEWLINE_Hjelmman sai varatuomarin arvon 1883 ja laamannin arvon 1900.'